《惜红衣 题姚苏卿表弟观荷图》
清代·张玉珍

翠盖摇烟，红衣坠露，水天如镜。小院生凉，亭亭弄秋影。

雕栏十二，帘卷处、风来都净。闲省。少个画船，泛西湖佳景。

无言独凭。心事谁盟，眠鸥梦初静。吟情几许，不奈扇纨冷。

好是碧筒微醉，一缕暗香吹醒。倩卯君词管，写出这回清兴。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。